久雨
作者：吳芾
朝代：宋

paragraphs: 歲旦值庚午，已有旱暵憂。
甲申與甲子，仍更雨不收。
豈惟主夏旱，還慮麥不收。
農占吁可畏，使我生春愁。
我今安靜退，身外百無求。
止願年穀熟，高枕卧林丘。
時時與親友，尊酒相獻酬。
天意今乃爾，一飽未易謀。
衆人憂餓死，我能獨樂不。
念此不成寐，中夜涕泗流。
無所用吾力，止望天賜休。
天不絕民命，會見大有秋。